  ИА «Удмуртия» Сӧсыръёслэн Росси огазеяськонзылэн Удмуртиысь ёзэтэз — элькунысь сӧсыръёслэн мерлыко огазеяськонъёссы пӧлысь одӥгез тужгес бадӟымез. Со 7 сюрслэсь трос адямиез огазея. Одӥгез валтӥсь ужан ӧрез — мерлык но транспорт объектъёсты, улон интыосты, дышетсконниосты, ивортодэт вӧлмытонэз сӧсыръёслэн куронъёссыя тупатон. ВОИ «Локомотив» огазеяськонлэн но тодосъя но ужпӧръя «Доступпаня среда» предприятилэн кылдытӥсез луэ. Соос ляб тазалыко адямиослы ужаны луонлыкъёс сёто. Сӧсыръёслэн элькун огазеяськонзы ӧлексыослы уже интыяськыны юрттэ, шутэтскон дырзэ радъя, адӟытонъёс, концертъёс, спортъя ужрадъёс ортчытъя. «Шумпотӥсько тӥледын пумиськыны луонлыклы. Тодматски тӥляд возёсэныды. Адӟисько, ужпӧръёс ужало, адямиослы уж сёто. Со туж умой. Нош кылдӥсь сюлмаськонъёсты ӵошен сэрттомы-пертчомы, озьы вал, озьы ик луоз, — вераз Александр Соловьёв мерлыко огазеяськонлэн предприятиосаз ужасьёсын пумиськонзэ усьтыса. Таяз арняе мон «Единая Россия» партилэн ӧтчамаз пыриськи. Отын пусъемын вал, сӧсыръёслы юрттэт сётон кун политикалэн одӥгез валтӥсь ӧрез луэ шуыса. Коньдон ужпумъёсын шугъяськонъёс шоры учкытэк, «Доступная среда» программа Россиын 2020-тӥ арозь ужалоз». Удмуртиын та программая кылем арын гинэ 58 объектъёс сӧсыръёслэн куронъёссыя тупатэмын. Нош оглом со ужатозь — 151 объект. Кылем арын кужымаз пырем федерал кат сӧсыръёслэсь эрикрадъёссэс утёнлы эшшо бадӟымгес саклык висъя. 2015-тӥ арын коньывуонэ Удмуртилэн кивалтэтэз объектъёсты но юрттӥськетъёсты сӧсыръёслэн куронъёссыя тупатонъя ужанрадлыкез юнматӥз. Со 2030-тӥ арозь чакламын. Удмуртилэн тӧроез вылӥ дунъет сётӥз сӧсыръёслэн конструктор бюроенызы кылдытэм пӧртэм тӥрлыкъёслы. Соос пӧлын — сӧсыръёслы коляскаосты автомобилен нуллон понна тӥрлыкъёс. Улосвыл кивалтӥсь коляскаын пукыса баскетболэн шудэмзы понна тау кариз. «Тӥ милемлы туж кулэ, пусйиз Александр Соловьёв. — Ми лэсьтомы ваньзэ, тӥ асьтэдыз кулэен мед шӧдоды шуыса. Мон ялан пумиськылӥсько тӥляд кивалтӥсеныды Максим Воробьёвен. Пуксёнэ ми соин Перме окргулэн кенешоназ ветлӥмы. Тросэз сярысь вераськимы, азьланяз валче ужан сярысь кенешимы». Тӧро предприятиосын ужасьёслэн юанъёссылы валэктонъёс сётӥз. Пумиськонъёс азьланяз но луылозы шуыса оскытӥз. Тегъёс: Мерлык Удмуртия ЕдинаяРоссия АлександрСоловьёв сӧсыръёс экономиканоконьдонужпумъёс  